Source: http://ugyvedforum.hu/cikkek/2015/12/ujabb-alkotmanybirosagi-dontes-tarsashazak-ugyeben
Timestamp: 2018-11-14 03:30:12
Document Index: 22636668

Matched Legal Cases: ['bíróság ', 'Bíróság ', 'bíróság ', 'Bíróság ', 'bíróság ', 'bíróság ', 'bíróság ']

Újabb Alkotmánybírósági döntés társasházak ügyében | Ügyvédfórum - 2015.12.23
2015.12.23 | Dr. Izsák Orsolya | Hírek
A bíróság egyedi normakontrollt kért a társasházi törvény törvényességi felügyeletére vonatkozó jogi szabályozás jogszabályba ütközőségére figyelemmel, a törvényhely megsemmisítéséért - eredménytelenül.
Társasházi ügyekben már semmin sem lepődünk meg. Talán a jogász társadalom kissé csodálkozva szemlélte a 2003. évi CXXXIII. Tv. (a továbbiakban: Tht.) 27/A §-ának jogi szabályait, amelyek a társasházak törvényességi felügyeletére vonatkozotak, de a jogalkalmazók ügyvédi köre arra gondolhatott, hogy a bírói gyakorlat majd az elégtelen jogi szabályozás ellenére kialakítja a kapcsolodó gyakorlatot, amely aztán követhető lesz.
A bírósági tárgyalótermekben, gondolok itt elsősorban a Pesti Központi Kerületi Bíróság gyakorlatára, megszülettek az első ítéletek. Ma úgy tűnik, az általam ismert folyamatban lévő ügyekben, a Pesti Központi Kerületi Bíróságon, az Alkotmánybíróság előtt folyamatban lévő alkotmányossági normakontrollra felfüggesztik az ügyek elbírálását. Ugyanakkor a döntés nemrégiben már megszületett, amely elutasító volt.
A Pesti Központi Kerületi Bíróságon 2.P.54.864/2014/12. sorszámú végzésében a Bíróság Alkotmánybírósághoz fordult egyedi normakontrollt kérve, a Tht. 27/A. § egésze alaptörvény B) (1) bekezdése az Alaptörvény II. cikkben és az Alaptörvény XXIV. cikk (1) bekezdésében ütközésének megállapítását, és e miatt a megsemmisítését kérve. Az Alkotmánybíróság 3208/2015.(X.27.) végzésével visszautasította az alaptörvény ellenességének megállapítására, valamint megsemmisítésére és a jogszabály alkalmazásának kizárására irányuló bírósági kezdeményezést. Az Alkotmánybíróság végzése szerint a bírói kezdeményezés amely a Tht. 27/A § egésze alaptörvény ellenességének felülvizsgálatára irányult, nem felel meg az AB Tv. 25 § (1) bekezdésében foglalt feltételeknek.
A bíróság alkotmánybírósági eljárásának kezdeményezése azt mutatja, hogy a bíróságok is nehézségekbe ütköznek az ítélet meghozatala során.
(A szerző támával foglalkozó cikke teljes terjedelmében tervek szerint az Ügyvédek Lapja 2016/1. számában lesz olvasható. Megjelenik: 2016 feburár első felében)